Kolmapäeva öösel umbes kella 2 ajal löödi Võru bussijaama kohviku uks puruks ja tungiti sisse. Kohviku omanik Anneli Palukivi ütles, et esialgsel  hinnangul tundub, et ära viidi vaid kassaaparaat.  Tema sõnul ei olnud rahasumma kassaaparaadis eriti suur, ent kassaaparaadi väärtuse kohta seda öelda ei saa. "Praegu töötan tavalise kalkulaatoriga," ütles Palukivi eile lõuna paiku. "Loodan, et õhtuks on mul uus kassaaparaat olemas," lisas ta. Kohviku uksele uut klaasi aga nii kiirelt muretseda pole võimalik. Tegemist oli väga paksu klaasiga, mida on võimalik saada vaid tellides. Klaasi tarne võib võtta isegi kuu aega. "Võib minna jah umbes kuu, et klaas  kätte saada, kuid klaasi tellimisega tegeleb hoone valdaja ja ma ei oska selle kohta midagi täpsemalt lisada," rääkis Palukivi. Pärast juhtumit kaeti uks vineerplaadiga. Politsei algatas sissemurdmise kohta uurimise.